title: "Geenitiif"
text: "De Geenitiif Faal ([\u02c8ge:niti:f]; faan Latiins: c\u0101sus genit\u012bvus, faan genitus, \u00fc\u00fcb Fering \"b\u00e4\u00e4ren\") as een faan a faaler uun't gramatik, wat keentiikent, dat ian noomen tu'n \u00f6ler noomen hiart. Uun det tjiisk skuulgramatik wurd a geenitiif uk 2. Fall, Wes-Fall of Wessen-Fall neemd. Uun Fering wurt detheer ferbinjing twesken noomen m\u00e4 at prepositschuun faan (t.b. a klang faan en fiar klook) of d\u00f6n posesiif pronoomen san, sin of h\u00f6r (t.b. a naib\u00fc\u00fcr sin h\u00fcs) \u00fctjdr\u00fckt.\n\nBr\u00fck an Form\nUun Ualfresk an \u00f6ler spriiken \u00fc\u00fcs Tjiisk an Latiins as a aanj faan't wurd uun a geenitiif \u00fcnlik tu a aanj faan't wurd uun a noominatiif (at wurd so \u00fc\u00fcs det uun't wurdenbuk st\u00e4\u00e4nt). Det as so ei bluat f\u00f6r noomen, man uk f\u00f6r adjektiiwen, artiikler, pronoomen asw..\n\nHeer san tau bispalen uun Ualfresk:\n faan en sechelk noomen:\n\u201e...n\u0113n m\u014dder ne \u0101ch te sellane hire bernes erwe\u201c:\n- ...nian mam mut h\u00f6r ('faan ham' (w.)) kint sin arewdial ferkuupe.\nUun a noominatiif as bernes bern.\n\n faan en menelk noomen: \n\u201e...th\u0113ra penninga \u0113nne th\u0101 \u0101sega, thene \u014dtherne th\u0101 skeltata, thene thredda th\u0101 liudum\u201c:\n- ...faan a peninger een tu a Asega, de \u00f6ler tu a Skeltata, de traad tu a lidj.\nUun a noominatiif as th\u0113ra penninga th\u012b penning.\n\nHeer san bispalen faan Tjiisk:\n \u201edas Haus des Nachbarn\u201c \n \u201eder Klang einer fernen Glocke\u201c\n\nAn bispalen faan Latiins:\n \u201elibr\u012b Cicer\u014dnis\u201c: Cicero san buken. \nUun a noominatiif as Cicer\u014dnis Cicer\u014d.\n\n \u201ede origine, situ, qualitate et quantitate Frisiae\u201c: \n- auer a uurspr\u00fcng, br\u00fcken an't gratens faan Freesklun (tiitel faan en buk faan de waastfresk skriifer Cornelius Kempius).\nUun a noominatiif as Frisiae Frisia.\n\nDe -s geenitiif, wat uun Ualfresk f\u00f6r f\u00f6l menelk an sechelk noomen br\u00fckt wurd, wurt noch uun Fering br\u00fckt. Det wurt m\u00e4 a n\u00f6\u00f6mer faan persuunen (t.b. Maikes bral) an wurden f\u00f6r aanjen (t.b. ualaatjs h\u00fcs) br\u00fckt. Deheer geenitiif as uk m\u00e4 wurden \u00fc\u00fcs \"en stak\" an (t.b. en stak toorts) an wat (wat tuums) br\u00fckt; an uk m\u00e4't prepositschuun tu (t.b. tu pr\u00e4\u00e4sters). At jaft fraasen, diaruun a geenitiif uun Fering br\u00fckt wurt: t.b. \"\u00f6ler lidjs kroom\", \"ik mei hal marigs \u00fc\u00fcb bruad\" an \"uun Gods n\u00f6\u00f6m\". \n\nUun Fering jaft at uk en \u00f6ler geenitiif m\u00e4 -en- uun tupsaatingen (t.b. aatjenh\u00fcs < aatj + h\u00fcs, mamenspriik < mam + spriik). Uk wan detheer form faan a geenitiif ei uun Ualfresk besteedigt as, as det uun \u00f6ler germaans spriiken, t.b. uun Gootisk \ud800\udf30\ud800\udf44\ud800\udf44\ud800\udf39\ud800\udf3d\ud800\udf43 attins (\u201eaatjs\u201c) faan \ud800\udf30\ud800\udf44\ud800\udf44\ud800\udf30 atta (\u201eaatj\u201c).\n\nA geenitiif as uk uun \u00f6ler nuurdfreesk spriikwiisen: t.b. \u00fc\u00fcb Mooring, haa wurden m\u00e4 -er uk -s (t.b. n\u00e4iber \u201enaib\u00fc\u00fcr\u201c > n\u00e4ibers h\u00fcs) an haa \u00f6ler wurden -(e)ns (\u00e5te \u201eualaatj\u201c > \u00e5tens p\u00fcp \u201eualaatjs piip\u201c; Maike > Maikens p\u00e5p \u201eMaikes pop\u201c, mam > mamens hul \u201emams hud\u201c).\n\nLuke uk diar\n Faaler uun't gramatik: noominatiif, geenitiif, daatiif, akusatiif, ablaatiif, wokatiif.\n\nKw\u00e4le\n\nGramatik"